Okresná prokuratúra Zvolen 
Trhová 7, 960 19 Zvolen 1 	

Sp. zn. : 3 Pv 201/15/6611	Zvolen, 15.4.2015
EEČ : 2-51-38-2015

U Z N E S E N I E

Trestná vec:	obvinená XXXXX 
Zločin:	Ublíženie na zdraví podľa § 155 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
pre skutok ktorého sa mala dopustiť tak, že dňa 22.11.2008 v čase približne o 19: 30 hodine vo Zvolene, na XXXXX ulici číslo 23, v byte číslo 19 v presne nezistenej miestnosti bytu napadla poškodeného XXXXX, nar. XXXXX, bytom XXXXX, okres Poltár, s ktorým žije v spoločnej domácnosti a to tak, že po vzájomnej hádke ho dvakrát bodla kuchynským nožom, ktorý sa nachádzal v ich blízkosti najprv do oblasti ľavého ramena, čím mu spôsobila bodnú ranuv druhom medzirebrí vľavo prenikajúcu hrudnou stenou a s poranením ľavých pľúc s následným hromadením krvi a vzduchu v ľavej pohrudničnej dutine a hromadenie vzduchu v podkoží hornej polovice hrudníka vľavo a bodnú ranu nad kľúčnou kosťou vľavo bez zasiahnutia veľkých ciev a nervov s dobou liečenia a PN 4 až 5 týždňov,  
pričom o tomto skutku bolo právoplatne rozhodnuté rozsudkom Centrálneho trestného súdu číslo 1 Najvyššieho súdu Madrid ( Juzgado Central De Lo Penal ) číslo XXXXX/2013 dňa 18.6.2013, ktorým bola obvinená XXXXX odsúdená pre trestný čin ublíženia na zdraví na trest odňatia slobody v trvaní 22 mesiacov s uložením bezpečnostného opatrenia vo forme nariadenia psychiatrického liečenia vo väznici, kde si odpykáva trest najdlhšie počas trvania trestu jedného roka a 10 mesiacov,

lebo trestné stíhanie je neprípustné, preto že  tak ustanovuje medzinárodná zmluva

Odôvodnenie:
Na Krajskom riaditeľstve  Policajného zboru, Odbore kriminálnej polície Banská Bystrica pod číslom vyšetrovacieho spisu KRP-83/OVK-BB-2008 bolo vedené trestné stíhanie za zločin ublíženia na zdraví podľa § 155 odsek 1, odsek 2 písmeno b) Trestného zákona v štádiu pokusu podľa § 14 ods. 1 Trestného zákona, ktorého sa mala dopustiť XXXXX, občianka Španielskeho kráľovstva, tak, ako je uvedené vo výrokovej časti tohto uznesenia. 

Na území Slovenskej republiky bolo vykonané vyšetrovanie, realizované boli všetky dostupné úkony tak, aby bolo možné vo veci rozhodnúť. Po skončení dokazovania vyšetrovateľ PZ dňa 4.6.2009 postupom podľa § 228 odsek 2 písmeno a/ Trestného poriadku rozhodol o prerušení trestného stíhania pre neprítomnosť obvinenej. Následne bola dňa 4.8.2009 vypracovaná žiadosť o prevzatie trestného stíhania do domovského štátu obvinenej, do Španielskeho kráľovstva. 

Dňa 23.5.2014 bol na Okresnú prokuratúru vo Zvolene doručený rozsudok Centrálneho trestného súdu číslo 1 Najvyššieho súdu ( Juzgado Central De Lo Penal ) číslo XXXXX/2013 s tým, že Centrálny trestný súd v Madride vyniesol rozsudok dňa 18.6.2013 proti obvinenej XXXXX XXXXX, ktorým rozsudkom bola obvinená XXXXX odsúdená pre trestný čin ublíženia na zdraví na trest odňatia slobody v trvaní 22 mesiacov. Zároveň bolo ako bezpečnostné opatrenie nariadené psychiatrické liečenie vo väznici, kde si odpykáva trest najdlhšie počas trvania trestu jedného roka a 10 mesiacov, ktoré sa započítajú do dĺžky trvania trestu za predpokladu, že od vyšetrujúcich lekárov sa bude žiadať predložiť každé dva mesiace správu o výsledku liečby a v prípade pozitívnych výsledkov je možné odpustenie zvyšku trestu. Dňa 27.2.2015 bola na tunajšiu prokuratúru doručená správa, že uvedený rozsudok vošiel do platnosti a bol vykonaný

Podľa § 215 odsek 1 písmeno d/ Trestného poriadku prokurátor zastaví trestné stíhanie ak je trestné stíhanie neprípustné z niektorého dôvodu uvedeného v ustanovení § 9 Trestného poriadku. V zmysle ustanovenie § 9 odsek 1 písmeno g/ Trestného poriadku trestné stíhanie nemožno začať a ak už bolo začaté nemožno v ňom pokračovať a musí byť zastavené v prípade, že tak ustanovuje medzinárodná zmluva.

Slovenská republika je viazaná povinnosťami, ktoré pre ňu vyplývajú aj z Európskeho dohovoru o odovzdávaní trestného konania podpísaného v Štrasburgu 15.5.1972. Tento dohovor v časti V., článku 35, bod 1. ustanovuje, že osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ:
(a) bola zbavená viny;
(b) uložený trest:
      (i) bol úplne vykonaný alebo sa vykonáva, alebo
      (ii) úplne alebo z jeho nevykonanej časti podliehal milosti alebo amnestii, alebo
      (iii) nemôže už byť vykonaný vzhľadom na premlčanie;
(c) súd uznal obžalovaného za vinného a upustil od potrestania.  

	Vzhľadom na tú skutočnosť, že obvinenej bol uložený trest odňatia slobody, ktorý bol vykonaný alebo sa vykonáva, možno mať za to, že obvinenú nemožno pre ten istý čin ani stíhať ani odsúdiť, z ktorého dôvodu bolo namieste trestné stíhanie zastaviť postupom podľa § 215 odsek 1 písmeno d) s poukazom na § 9 odsek 1 písmeno g) Trestného poriadku.     

V kontexte vyššie uvedených skutočností bolo potrebné rozhodnúť postupom podľa § 215 odsek 1 písmeno d) s poukazom na § 9 odsek 1 písmeno g) Trestného poriadku a trestné stíhanie obvinenej zastaviť, nakoľko je trestné stíhanie neprípustné z dôvodu, že tak ustanovuje medzinárodná zmluva.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Peter Hric
prokurátor